Þóroddur Bjarnason Jón Þórisson Stefán E. Stefánsson Gríðarleg lækkun hlutabréfa Icelandair Group á síðustu dögum hefur leitt til þess að nokkrir lífeyrissjóðir munu þurfa að geta áhrifanna af henni í ársskýrslum sínum fyrir nýliðið ár . Í einhverjum tilvikum mun fall bréfanna hafa merkjanleg áhrif á tryggingafræðilega stöðu sjóðanna , en hún ákvarðar hvort sjóðirnir geti til framtíðar staðið undir skuldbindingum sínum eða ekki . Fari tryggingafræðileg staða sjóða undir tiltekin mörk er þeim skylt að skerða réttindi sjóðfélaga . Með sama hætti ber stjórnum sjóða að auka réttindi sjóðfélaga , fari tryggingafræðileg staða þeirra yfir tiltekin mörk . Frá áramótum hefur eignarhlutur þeirra 11 lífeyrissjóða sem mest eiga í Icelandair rýrnað um nærri 22 milljarða króna en sjóðirnir eiga meira en helming alls hlutafjár í félaginu . Sérfræðingar á flugmarkaði , sem ekki vilja koma fram undir nafni , segja að margt bendi til að alvarleg mistök hafi verið gerð þegar Icelandair festi kaup á sextán nýjum 737 MAX vélum frá Boeing en gengið var frá kaupunum árið 2013 . Eiga vélarnar að leysa af hólmi Boeing 757 vélar sem félagið hefur haft í þjónustu sinni um langt árabil . Þannig hafi aðstæður á markaði breyst og vélarnar henti ekki nægilega vel inn í mikilvægasta leiðakerfi félagsins . Þá muni það reynast félaginu kostnaðarsamt að vinda ofan af viðskiptunum sem nema á annað hundrað milljörðum króna samkvæmt tilkynningu sem félagið sendi frá sér í tilefni kaupanna .